王安石
寄题众乐亭
陵阳游观吾所好，恨不即过众乐亭。
尝闻彷佛入梦寐，吟笔自欲图丹青。
千峰秀出百里外，忽於其上峥檐楹。
朝云嘘岩日暖暖，夜水落涧风泠泠。
春花窈窕鸟争舞，夏木荫郁猿哀鸣。
潦收叶落天地爽，海月影到山川明。
篮舆晨出谁与适，坐与万物观虚盈。
令思民事不忍後，田间笑语催蚕耕。
吏休归舍狱讼少，墟落饮酒欲秋成。
唯愁一日夺令去，出来老稚交逢迎。
彼民安知方禄仕，徒喜使我宽逋征。
令知道义士林服，遗爱岂用吾诗评。